РЕПУБЛИКА СРБИЈА

НАРОДНА СКУПШТИНА

Одбор за административно-буџетска

и мандатно-имунитетска питања

21 Број 06-2/51-14

6. мај 2014. године

Б е о г р а д

ЗАПИСНИК

СА ПЕТЕ СЕДНИЦЕ ОДБОРА ЗА АДМИНИСТРАТИВНО-БУЏЕТСКA И МАНДАТНО-ИМУНИТЕТСКА ПИТАЊА, ОДРЖАНЕ 6. МАЈА 2014. ГОДИНЕ

 Седница је почела у 11,00 часова.

 Седницом је председавао Зоран Бабић, председник Одбора.

 Седници су присуствовали чланови Одбора: Александар Марковић, Олгица Батић, Милисав Петронијевић, Снежана Маловић, Весна Мартиновић, Љубиша Стојмировић, Ирена Вујовић, Верољуб Матић, Обрад Исаиловић, Душица Стојковић, Дарко Лакетић и Драгана Баришић.

 Седници су присуствовали заменици одсутних чланова Одбора: Андриана Анастасов, заменик Катарине Ракић, Срђан Кружевић, заменик Петра Петровића и Мира Петровић, заменик Милан Кркобабић.

 Седници нису присуствовали Катарина Ракић, Петар Петровић, Милан Кркобабић и Ђорђе Милићевић.

 На предлог председника, Одбор је једногласно усвојио следећи

Д н е в н и р е д:

 1. Разматрање захтева Миљкана Карличића, члана Републичке изборне комисије, за давање мишљења за обављање друге јавне функције (21 број 02-262/14 од 4. фебруара 2014. године);

 2. Разматрање захтева Љубице Мрдаковић Тодоровић, народног посланика, за давање мишљења за обављање друге јавне функције (21 број 02-414/14 од 3. марта 2014. године);

 3. Разматрање захтева Ирене Вујовић, народног посланика, за давање мишљења за обављање друге јавне функције (21 број 02-1248/14 од 30. априла 2014. године);

 4. Разматрање захтева Проф. др Милете Поскурице, народног посланика (21 број 02-957/14 од 17. априла 2014. године);

 5. Разматрање захтева Весне Ракоњац, народног посланика, за остваривање права на исплату месечне накнаде на име закупа стана у Београду и накнаде за одвојени живот од породице (21 број 120-1073/14 од 24. априла 2014. године);

 6. Разно.

 **Прва тачка дневног реда**: Разматрање захтева Миљкана Карличића, члана Републичке изборне комисије, за давање мишљења за обављање друге јавне функције (21 број 02-262/14 од 4. фебруара 2014. године)

 Председник одбора обавестио је чланове и заменике чланова Одбора да се Миљкан Карличић обратио Одбору захтевом 21 број 02-262/14 за давање позитивног мишљења за истовремено обављање функције члана Републичке изборне комисије и функције председника Надзорног одбора ЈП „Дирекција за грађевинско земљиште и изградњу Београда“ из Београда. С обзиром да је захтев именованог био достављен Одбору још почетком фебруара када су били расписани избори за народне посланике због чега се Одбор није састајао у том периоду, Одбор је упутио допис Агенцији за борбу против корупције са молбом да, имајући у виду наведено, застане са доношењем одговарајуће одлуке до конституисања Одбора у новом сазиву Народне скупштине. У наставку свог излагања, подсетио је на одредбе Закона о Агенцији за борбу против корупције и Пословника Народне скупштине на основу којих Одбор даје мишљења за обављање друге јавне функције народним посланицима и другим функционерима које бира Народна скупштина, као и да мишљење Одбора није обавезујуће али је формални услов за одлучивање Агенције за борбу против корупције о сваком појединачном захтеву.

 Дискусије није било.

 На предлог председника, Одбор је једногласно дао позитивно мишљење да Миљкан Карличић, уз функцију члана Републичке изборне комисије, може да обавља и функцију председника Надзорног одбора ЈП „Дирекција за грађевинско земљиште и изградњу Београда“ из Београда.

 **Друга тачка дневног реда**: Разматрање захтева Љубице Мрдаковић Тодоровић, народног посланика, за давање мишљења за обављање друге јавне функције (21 број 02-414/14 од 3. марта 2014. године)

 Председник одбора је обавестио чланове и заменике чланова Одбора да се Љубица Мрдаковић Тодоровић обратила Одбору захтевом 21 број 02-414/14 за давање позитивног мишљења за истовремено обављање функције народног посланика и функције председника Надзорног одбора Клинике за психијатријске болести „Др Лаза Лазаревић“, Београд. С обзиром да је захтев именоване био достављен Одбору почетком марта, Одбор је упутио допис Агенцији за борбу против корупције са молбом да, имајући у виду наведено, застане са доношењем одговарајуће одлуке до конституисања Одбора у новом сазиву Народне скупштине

 Дискусије није било.

 На предлог председника, Одбор је једногласно дао позитивно мишљење да Љубица Мрдаковић Тодоровић, уз функцију народног посланика, може да обавља и функцију председника Надзорног одбора Клинике за психијатријске болести „Др Лаза Лазаревић“, Београд.

 **Трећа тачка дневног реда**: Разматрање захтева Ирене Вујовић, народног посланика, за давање мишљења за обављање друге јавне функције (21 број 02-1248/14 од 30. априла 2014. године)

 Председник одбора је обавестио чланове и заменике чланова Одбора да се Ирена Вујовић обратила Одбору захтевом 21 број 02-1248/14 за давање позитивног мишљења за истовремено обављање функције народног посланика и функције помоћника градоначелника града Београда, за област друштвених делатности.

 Дискусије није било.

 На предлог председника, Одбор је једногласно дао позитивно мишљење да Ирена Вујовић, уз функцију народног посланика, може да обавља и функцију помоћника градоначелника града Београда, за област друштвених делатности.

 **Четврта тачка дневног реда**: Разматрање захтева Проф. др Милете Поскурице, народног посланика (21 број 02-957/14 од 17. априла 2014. године)

 Председник одбора је обавестио чланове и заменике чланова Одбора да се Проф. др Милета Поскурица обратио Одбору захтевом 21 број 02-957/14 којим је тражио да се Одбор изјасни о постојању сукоба интереса, с обзиром на то да је Решењем Владе Републике Србије 24 број 119-807/2014 именован на место председника Управног одбора Института за медицину рада „Др Драгомир Карајовић“ у Београду. У наставку свог излагања, указао је да се у конкретном случају заправо ради о захтеву за давање мишљења за обављање друге јавне функције у смислу Закона о Агенцији за борбу против корупције, као и да Одбор не утврђује евентуално постојање сукоба интереса већ је то у надлежности Агенције.

 Дискусије није било.

 На предлог председника, Одбор је једногласно дао позитивно мишљење да Проф. др Милета Поскурица, уз функцију народног посланика, може да обавља и функцију председника Управног одбора Института за медицину рада „Др Драгомир Карајовић“ у Београду.

 **Пета тачка дневног реда**: Разматрање захтева Весне Ракоњац, народног посланика, за остваривање права на исплату месечне накнаде на име закупа стана у Београду и накнаде за одвојени живот од породице (21 број 120-1073/14 од 24. априла 2014. године)

 Председник Одбора је упознао чланове и заменике чланова Одбора са садржином захтева народног посланика Весне Ракоњац за исплату месечне накнаде на име закупа стана у Београду и накнаде за одвојени живот од породице. Подсетио је на одредбе члана 5. ст. 2. и 3. Одлуке о посланичкој накнади на основу којих Одбор може да одлучи да се народном посланику који нема пребивалиште у Београду и не користи хотелски смештај, на лични захтев, исплаћује месечна накнада на име закупа стана у Београду у износу од 35.000,00 динара, као и да народни посланик који користи право на исплату ове накнаде има право и на накнаду за одвојени живот од породице у износу од 40% просечне месечне зараде по запосленом у привреди Републике Србије према последњем коначном објављеном податку републичког органа надлежног за послове статистике, на дан исплате. У наставку свог излагања, навео је да је Весна Ракоњац и у претходном сазиву Народне скупштине користила предметно право, да је уговор о закупу стана који је она доставила у прилогу, важи до 15. јуна ове године, као и да ће се исти аутоматски обновити сагласно члану 14. уговора, с обзиром да ће именована наставити да користи предметни стан.

 Дискусије није било.

 На предлог председника, Одбор је једногласно донео решења о утврђивању права на месечну накнаду на име закупа стана у Београду у износу од 35.000,00 динара и о утврђивању права на накнаду за одвојени живот од породице у износу 40% просечне месечне зараде по запосленом у привреди Републике Србије према последњем коначном објављеном податку републичког органа надлежног за послове статистике на дан исплате почев од 16. априла 2014. године, за народног посланика Весну Ракоњац.

**Шеста тачка дневног реда: Разно**

У оквиру ове тачке није било питања и предлога.

\*\*\*

 Седница је завршена у 11,20 часова.

 Саставни део овог записника чини обрађени тонски снимак седнице Одбора.

 СЕКРЕТАР ПРЕДСЕДНИК

Светлана Дедић Зоран Бабић